Come, let's do something for Bhojpuri...
दोपहर में अचानक एगो कार्यक्रम में पहूंच गईनी. वईसे कार्यक्रम के सूचना रहे लेकिन जाय के इरादा ना रहे बाकिर पहूंचनी. मौका रहे भिखारी ठाकुर राष्ट्रीय प्रतिष्ठान के तत्वाधान में आयोजित ‘भिखारी ठाकुर के सामाजिक चेतना’ विषय नाम्नी संगोष्ठी के. संगोष्ठी में बोले वाला महत्त्वपूर्ण वक्ता रहलें, संजीव(भिखारी ठाकुर के जीवनी सूत्रधार के लेखक), मैनेजर पांडे(हिन्दी आ भोजपुरी के प्रसिद्ध विद्वान), नित्यानंद तिवारी(हिन्दी आलोचक) आ महेन्द्र प्रताप सिंह(भोजपुरी रंगकर्मी) मनोज भावुक(कवि). एह वक्ता लोगन के हम जानत रहनी आ इ लोग पहिले से भोजपुरी ला कार करता लोग. बाकिर जौन वक्ता के ना जानत रहनी ओमे रहलें रविकांत दुबे(बिहार भोजपुरी अकादमी के अध्यक्ष) और अजीत दुबे(दिल्ली में भोजपुरी के सक्रिय कार्यकर्ता) . श्रद्धा कुमारि आ संतोष पटेल अपन पर्चा पढलक लोग. कार्यक्रम में लोग के उपस्थिति भी संतोषजनक रहलें.
बीज वक्त्व्य संजीव देहलें जेमें उ विस्तार से भिखारी ठाकुर के व्यक्तित्व आ कृतित्व के चर्चा कईले. महेन्द्र मिसिर के आगे भिखारी के कमतर समझे वाला संजीव अंततः भिखारी नाम के पसरत बाढ के पानी में समा गईलें. उ कहलें कि हमनी अईसन लेखक पोथी के पोथी रंग डालता लोग लेकिन समाज जहां बा उहें बा लेकिन भिखारी अनपढ़ होके भी समाज के झकझोर देहलन. रंग श्री संस्था के संचालक महेन्द्र प्रताप सिंह कहलें कि कलाकार समाज के अभिभावक होला. भिखारी पर लागल आरोप के जवाब में उ कहलें कि भिकारी सीधा सीद्गा आजादी के लड़ाई पर ना लिखलें काहे कि उनका अंग्रेज के गुलामी से बड़हन उ गुलामी लागल जौन समाज के जकड़ले रहे. भिखारी ओही समाज के अंग रहलें एसे उ बड़हन समाज के मुक्ति के बात कईलें. जेमें दलित आउर स्त्री रहे.
भिखारी ठाकुर आ भोजपुरी समाज के लेके सबसे मारक बात मैनेजर पोआंडे जी कहनी. एगो खिस्सा सुना के बतवनि कि हमनी के भोजपुरी के ले के सारा प्रण खाली संगोष्ठी तक ना रख के घरे भी ले जाये के पड़ी. उ खलें कि भोजपुरी समाज के नौटंकी से बाहर आ के समाज के शक्तिशाली बनावे के होई काहे कि समाज ओकरे बात सुनेला जे शक्तिशाली होला. भोजपुरी के ले के उनकर महत्त्वपूर्ण सुझाव रहे कि भोजपुरी में साप्ताहिक, मासिक पत्र-पत्रिका के साथ साथ अखबार भी निकाले के चाहीं. उ बतईले कि भिखारी ठाकुर के मंडली में सवर्ण तबका के लोग ना रहे. ऊ प्रयत्नपूर्वक बहुजन समाज के जागरूकता लेल काम करत रहलें. पांडे जी कहलन कि हमनी के भिकारी के सबसे बड़हन सम्मान तब दिहल जाई जब उनका संदेश के जीवन में उतारल जाई. आज भी भोजपुरी समाजे में बहुजन समाज पिछड़ल बा, मेहरारू सब के दुर्दशा होता, लोग आपन देस छोड़े ला बेबस बा.
रविकांत दुबे जी आपन वक्त्व्य में भोजपुरी के ले के इंटरनेट पर सक्रिय लोग के उपदेश देहलन कि एह लोग के समझे के चाही के भोजपुरी के दुनिया खाली इंटरनेट के नईखे. बहुत लोग कम्प्युटर नईखे जानत लेकिन भोजपुरी ला आपन जीवन होम क देलक. भोजपुरी में गाना बजाना खुब हो गईल अब एहमें बौद्धिक कार्यक्रम होखे के चाहीं.
अजीत दुबे भोजपुरी के आठवीं अनुसूचि आउर प्रतियोगिता परिक्षा में शामिल करे ला आंदोलन के बात कईलें. भोजपुरी के तिरस्कार पर ध्यान खींच के कहलें कि एह भाषा के सम्मान दिलावे खातिर मेहनत करे के होई. कवि मनोज भावुक भी भिखारी ठाकुर के आज के समय में का प्रासंगिकता बा एह पर बात कईलन आ वक्ता लोग के सामने कुछ प्रश्न रखलें.
आपन अध्यक्षीय भाषण में नित्यानंद तिवारी जी कहलन कि भिकारी ठाकुर के मतलब एक विकल्पात्मक समाज के संभावना बा. स्थानीय विविधता के रक्षा पर उ जोर देहलन काहे कि विविधता मेम रचे के क्षमता होला एकरूपता मशीनी होला. संजीव के उपन्यास सूत्रधार के अंश पढ के उनकर नाटक के ताकत के बारे में बतईलें.
सम्मेलन में लोग अच्छा संख्या में जुटल रहल. जरूरत बा सम्मेलन के आगे बढा के बौद्धिक अभ्यास के प्रोत्साहन देवे के. साथ में उ सारा औपचारिकता के भी छोड़ला के गरज़ बा जे पुरान हो गईल बा. कार्यक्रम में बहुत समय पुष्प गुच्छ से सम्मानित करे में गंवावल गईल. इ सब कर्मकांड एगो बिमारी के रूप में बौद्धिक समाज में देख जाला. खाली नाम ले के भी सम्मान देखावल जा सकता. आ जरुई इहो बा कि सामाजिक चेतना टाइप घिसल पिटल विषय से ऊपर उठल जाव. भिखारी ठाकुर के साथ साथ भोजपुरी जगत के दोसर कला विधा, हस्ती पे भी गंभीर विमर्श कईल जाव.
मिलाजुला के कार्यक्रम सफ़ल भईल. बौद्धिक सत्र के समाप्ति बाद गजाधर ठाकुर के गायन भैल. कार्यक्रम राजेंद्र भवन दिल्ली में संपन्न भईल.
Views: 6
Comment
© 2012 Created by Admin.
eng_Latn bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn fra_Latn eng_Latn